થોડા દિવસ પહેલા ન્યૂઝ ચેનલો પર સમાચારમા જાણવા મળ્યુ કે કોબ્રાપોસ્ટ નામની એક વેબસાઇટે ભારતના અલગ અલગ રાજકીય પાર્ટીઓના કુલ 11 સાંસદો પર ખોટી રીતે ભલામણ પત્ર લખી આપવા બદલ લાંચ લીધી હોવાની સાબિતિ સાથેના વિડીયો પ્રસિદ્ધ કર્યા છે. આ સ્ટીંગ ઓપરેશનમાં ભાજપ, કોંગ્રેસ, જે.ડી.યુ., એ.આઇ.એ.ડી.એમ.કે. અને બી.એસ.પી. વગેરે રાજકીય દળોના સાંસદોનો સમાવેશ થાય છે. કોબ્રાપોસ્ટે સ્ટીંગ ઓપરેશન દ્વારા સાબિત કર્યું છે કે આ સાંસદો કંપનીઓને ભારતમાં સેટ કરવા માટે ઉપર સુધી ભલામણ પત્ર લખવા માટે તૈયાર થયા હતા, ખુબીની વાત એ છે કે સ્ટીંગ ઓપરેશનમાં જે કંપનીઓની વાત છે તેવી કોઇ કંપની છે જ નહી. સાંસદોએ આવી કંપની છે કે નહી? તે જાણવાની તસ્દી પણ લીધી ન હતી તેવુ વિડીયોમાં સ્પષ્ટ દેખાય છે.